
MANEHO DI DESPERDICIO TA UN DESASTER 


DEN TUR SKINA DI E ISLA TA 
MIRA ACUMULACION DI SUSHEDAD 


HOTEL TIN MAS CU 20 
AÑA SOPORTANDO HOLO 
MALO DI AWA SUSHI 


ANALISIS 


DOLOR DI MAMA CU A PERDE 
YIU NUNCA LO “VERJAAR” 


GUARDIAN GROUP FATUM 
TA BAY E EXTRA MILE 
CELEBRANDO 
ARUBA CARNAVAL 70 

A 
ruba como isla turistico mester ta un isla limpi limpi ya 
cu mester brinda no solamente bishitantenan pero tam- 
be hendenan local, un isla limpi den su miho forma y pa al- 
gun tempo caba, esaki no ta e caso. 


Core den tur bario of districto por mira saconan di sushi tira 
canto di caminda, acumulacion di sushi pafo di cas ya cu tin 
casnan di famia cu no por permiti nan mes e luho financiero, 
pa paga pa Serlimar bin recoge sushi di cas. 
No tin espacio financiero pa esaki por lo pronto ya cu mien- 
tras cu Gabinete Wever Croes ta di hubilo pa motibo di a 
logra un surplus riba presupuesto 2024, e maneho hiba no 
ta refleha mesun bonansa aki. 


DOW cu a yuda hopi ultimo lunanan di 2023 pa atende cu 
varios situacion pa loke ta sushedad den barionan, ya no 
por sigui haci esaki ya cu e fondonan disponibel di e depar- 
tamento aki, a dirti manera sneeuw den solo y no tin mas 
placa pa atende cu e demanda cu tin. 
Tambe ta hunga un rol cu maneho di Minister di Naturalesa 
Ursell Arends pa loke ta desperdicio di cas, no ta dunando 
resultado y un parti grandi di pueblo, principalmente 
esunnan di entrada abou, ta tratando na sobrevivi cu e poco 
cu nan ta ricibi na entrada, ya cu nan a wordo afecta pa un 
serie di impuesto cu a causa impacto financiero formal den 
cartera di pueblo. 


Tur caminda tin sushi benta, hasta riba Watty Vos blv por a 
tuma nota cu tin saconan di sushi benta den rooi banda di 
caminda, dunando indicacion cu tin ciudadanonan ta core y 
tira e saco di sushi canto di caminda. 


A pesar cu Minister Arends a presenta su proyecto di contain- 
ernan di sushi den bario, esaki no a duna resultado positivo 
ya cu hopi hende no tin forma pa paga loke ta ser cobra nan 
momento di hiba sushi pa loke Minister a mira como solu- 
cion. 
Dialuna ultimo a cumpli net un aña cu Minister Arends a dicidi 
di cera dump na Parkietenbos pa loke el a bisa pa semper 
pero sin cu e tabatin un alternativa adecuado of hasta fondo 
necesario pa yega na un otro solucion. 


Tiramento di desperdicio den mondi ta birando algo serio 
ya cu no solamente ciudadanonan ta dicidi di busca un sitio 
aleha pa deshaci di saconan di sushi pero tin algun grupo 
local cu tambe ta recoge sushi na cas di hende pero ta 
negoshinan cu tampoco kier paga pa hiba sushi na un of 
otro luga cu ta atende cu esakinan pero ta prefera pa den 
oranan di anochi hiba e sushi benta un caminda den mondi. 


Ta net un aña cu Minister Arends a pone candal riba porta di 
e dump na Parkietenbos pero loke el a mira como solucion, 
ainda ta leu di ta ‘e’ solucion. 


Maneho di desperdicio ta un desaster 


Den tur skina di e isla ta mira 
acumulacion di sushedad 

F 


or di basta aña caba representante di Amster- 


dam Manor ta den combersacion cu gobierno 
(DOW) riba pasonan cu mester tuma pa elimina 
e holo stink cu e planta di purificacion di awa ta 
manda den nan direccion. Aunke cu e planta aki ta 
existi prome cu e hotel, ta hopi aña despues nan a 
bin sinti e efecto di holo stinki y cantidad di musca 


cu cu e ta trece cu ne tambe. 
Tur esaki despues cu a cuminsa pone presion riba 
e tanki pa procesa un volumen grandi di awa sushi. 
Ademas di e aumento di cambernan di hotel, a bini 
acerca e hospital “nobo, cu awo no ta nobo mas, 
pero tambe un cantidad grandi di cas y negoshinan 


nobo den area di hotel y Playa. Tur e awanan aki ta 
bay pa e planta RWZI na Bubali. 


Tabatin 
sentencianan 
caba 
den 
pasado 
di 
november, 2022, unda cu a ordena gobierno tuma 


cierto medida pa limita e molester cu e hotel ta 
haya a causa di e instalacion di RWZI. Mester a 
instala diferente piesa nobo y drecha otronan. 
Gobierno tabata sa cu e no tin rason pa cual no 
a apela e decision di corte di prome instancia di 
e tempo ey. E proceso pa haya e piesanan a tarda 


mientrastanto e holo no a disparce. E hotel mes 
a bini cu un proposicion pa uzo di cierto produc- 
tonan di un compania di afo, cu por yuda mehora e 
situacion. Corte a bay di acuerdo pa ordena gobi- 


erno haci e compranan aki. Y si e no cumpli, mester 
paga e boet di 170 mil florin pa e luna di material. 


Un luna despues di e sentencia Dienst Openbare 
Werken (DOW) a manda carta pa gobierno splica 
kico nan mester pa ehecuta e decision di corte. Pa 
cuminsa, mester un cashi coriente y un transfor- 
mator nobo. A calcula e tempo ey cu mester di 1.9 
miyon florin, pero no tin e recursonan financiero 


pa esaki. A traha un schedule pa haci e trabou den 
fase y den e mesun carta a manda un conseho con 
pa otorga e trabou aki. 


Pa resto di e trabou cu ta 1.3 miyon tampoco tin 
placa pa esaki riba e presupuesto di 2023. A pidi 
gobierno pa pone e recursonan financiero pa por 
cumpli cu e ordo di corte y evita di paga boet pa 
no cumplimento. Tambe a pidi intermediacion di 
Directie Wetgeving & Juridische Zaken (DWJZ) ya 
cu e termino di 120 dia duna pa ehecuta e deci- 


sion no tabata realistico. Prome cu fin di 2022 a 
manda ordo algun di e materialnan. Na juni 2023 
abogado di e hotel a duna ordo na deurwaarder pa 
cobra gobierno e suma tres kwart miyon florin pa 


no cumpli cu e ordo di corte. Den e periodo di 26 
di juni, 2023 te cu 31 di augustus, 2023, DOW a 
laga un compania Argentino test un sistema cu ta 
evita cu den e proceso di purificacion holo stinki ta 
sali afo. Un funcionario di DOW dia 11 di augustus, 
2023, a comparti e exito di e test aki cu e hotel, cu 
a confirma via di un email dia 14 di augustus, 2023 


cu berdad tin un mehoracion. 


E compania a haci un oferta na gobierno pa paga e 
suma di Afl. 170.584,73 mensualmente pa compra 
di e materialnan. Hunto cu e gastonan di carga y 
transporte, e ta sali rond di 2.5 miyon florin pa aña. 
Director di Crisis Management Office a informa e 


minister resultado di test- y midimento haci door 
di Brandweer. Despues Prome Minister a manda 
un concepto di ley pa Raad van Advies pa traspaso 
di RWZI pa motibo cu e instalacion ta hopi bieu, 
ta exigi hopi mantencion, piesanan costoso y pa 
dreche lo costa hopi placa mes. E problema ta cu 


gobierno mes no tin placa pa drecha of bini cu algo 
nobo. 


Den su conseho Raad van Advies a duna diferente 
recomendacion y a bisa pa no manda e concepto 


Staten tanten cu no haci e cambionan. Amsterdam 
Manor a ricibi un oferta di un empresa pa combati 
e holo stinki di e planta di purificacion awa y 
gastonan ta calcula esaki na mey miyon florin pa 
aña. Amsterdam Manor a dicidi di cuminsa e caso 
unda ta pidi pa instala y pone den funcion loke ta 


poni den e sentencia di november, 2022, busca sufi- 
ciente piesa di reserva, tambe ehecuta e proceso 
cu ta corta e holo stinki (segun e oferta cu nan 
a ricibi), te ora cu construi un RWZI nobo. Corte 


a bisa gobierno cu nan mester ehecuta e deci- 
sion di november, 2022. No por tuma un decision 
nobo basa riba e ultimo midimento di Brandweer. 
A mustra riba un otro decision den bodemproce- 
dure unda cu ta for di 2002 e situacion aki ta existi 
y actua inhusto pa cu Amsterdam Manor door di no 
tuma e medidanan necesario. Pues no tin espacio 
pa cambia e decision anterior. 


Corte a puntra su mes con practico ta pa ordena 
gobierno tuma medida pa sigui limita e molester 
cu e hotel ta sinti. E contesta mesora ta cu esaki ta 


necesario, pasobra durante e audiencia a resulta 
cu no tin nada na bista pa ki tempo e traspaso pa 
AWS lo wordo realisa. E critica di Raad van Advies ta 
duna gobierno material pa pensa riba dje. Si sigui 
cu privatisacion y Parlamento aproba esaki, ainda 
mester sigui henter e proceso di ehecucion. E ta un 
operacion hopi grandi cu lo tuma su tempo. E hotel 
no mester sinta soporta un situacion inhusto y por 


lo menos e tin derecho pa exigi cu e situacion ta 
wordo combati di forma adecuado. 
Hues ta bisa cu e echo cu gobierno no a presu- 
puesta of reserva suficiente recurso financiero pa 


esaki, no ta hunga un rol. Corte a bisa tambe cu 
den e caso aki no tin nada di haber cu escogencia 
di maneho, no por scoge pa actua of no actua 
inhusto. 


A haci un analisis y a bisa cu gobierno a cuminsa 
cu e pasonan pa cumpli cu e prome sentencia 


di corte. Prueba di esaki ta e ordonan cu a haci 
na december, 2022. E unico cos ta cu no a logra 


haci esaki den e termino poni door di corte. No 
mester lubida cu gobierno ta depende di un otro 
partido pa haya e piesanan cu a manda pidi. P’esey 
tambe den e caso aki a bisa cu ta hopi riesgoso 
pa mara pais Aruba na un periodo hopi strak. E ta 


riscante pasobra si pasa e tempo, lo mester paga 
dwangsom. Esaki pa corte no tin sentido pa gasta 
placa di pueblo innecesario. Ya caba gobierno a 
bisa cu e lo paga 460 mil florin di dwangsom di e 
otro piesa cu no a ordo na tempo pa falta di placa. 


Den e peticion di e hotel pa gobierno haci uzo di 
e micro-organismonan of nutriente cu a proba di 


ta funciona, si corte a dicidi pa bay di acuerdo. 
Esaki pasobra ta hopi tempo di molester e hotel a 
pasa aden. Pa sigura cu aki si gobierno ta cumpli, 


ta pone un dwangsom cu ta igual na e balor di e 
material pa luna. E sistema cu e hotel a propone ta 
sali gobierno menos caro, dos miyon florin menos 
pa aña. Corte ta kere cu mirando e diferencia di 
prijs, ta cumbini gobierno purba e sistema proponi 
door di e hotel. 


Corte a duna un schedule unda tur dia, cumin- 


sando desde prome di januari ultimo, mester tira 
e productonan den e awa pa yuda combati e holo 
stinki. Esaki mester sigui asina te ora di construc- 
cion di e RWZI nobo keda cla y drenta den funcion. 


Hotel mester haya copia di tur e ordonan di 
producto cu gobierno manda haci mensualmente. 
Banda di esaki tabatin un otro caso cu Amsterdam 
Manor a gana unda cu gobierno mester bay paga 
nan un suma di compensacion pa soporta e holo 
stinki p’asina hopi aña. E suma concreto no sa 
ainda kico e ta. 


Hotel tin mas cu 20 aña soportando 
holo malo di awa sushi 

Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


F 
amia di e hobencita Zinnia Croes kende na edad di 14 
aña a perde su bida den un accidente di trafico, a bolbe 
ricibi otro sla emocional ora cu Corte Superior a dicidi cu 
nan peticion pa haya pago di daño y perhuicio contra di un 
ex polis, a ser nenga recientemente. 
Un caso serio caminda tin cu mustra cu e decision di Hof ta 
conforme leynan existente di e periodo c’un ciudadano tin 
pa atende cu su peticion pa haya daño y perhuicio y ora cu 
analisa algun ponencia cu a ser treci dilanti den e decision 
di corte. 


“E menor(Zinnia) a fayece riba 14 di maart, 2015, pues for 
di riba e fecha ey e sufrimento y daño a cuminsa, segun 
corte y no na momento despues di e sentencia riba 5 di juli, 
2018. E ora e periodo pa haci demanda a vence 16 di maart, 
2020.” 


Aki ta e prome parti cu ta mustra cu Huesnan no a tuma 
na consideracion aspectonan humano, ya cu con Corte of 
cualkier institucion lo por dicidi ki dia ‘sufrimento y daño 
ta cuminsa pa mayornan cu a caba di perde nan yiu den un 
forma asina doloroso. 
Con e sistema hudicial por determina “legalmente” cu dolor 
di mayornan pa perdida di nan yiu, mester tin un comienso 
y un final manera e aspecto huridico riba cual e decision a 
ser basa mientras cu e mesun ley ningun caminda por husti- 
fica con grandi e dolor inmenso aki sufri pa mama y tata di 
e criatura, mester dura. 


Corte a mustra den su conclusion, cu “tin excepcion den 
casonan excepcional y cu esey ta por ehempel si tin un motibo 
pa cual e mayornan, den e caso aki, no por a haci un demanda 
mas tempran debi na circunstancianan cu ta culpa di esun 
responsabel pa morto di e victima.” 
Aki tambe e mesun sistema legal ta mustra un parti sin 
sentido ya cu si Corte a dicidi cu e ‘circunstancianan’ den e 
caso di Zinnia, esta e oficial di polis no ta responsabel pa e 
tardansa pa e demanda, anto algo ta robes cu e ley aki. 


E chauffeur polis ta e unico responsabel y culpabel cu e cria- 
tura aki di 14 aña a perde su bida, ya cu dor di su forma di 
maneha su vehiculo riba e dia di desgracia fatal, e ta culpabel 
a corto plaso y a largo plaso ya cu no tin otro hustificacion 
pa loke el a haci. 


Corte a haya e oficial di polis culpabel ya cu el a core cu su 
auto “poco cauteloso” riba e dia fatal y aki tin cu mustra 
cu como oficial di polis, su persona mester a anticipa e 
peliger, hasta mester a baha velocidad y mustra e muchanan 
canando cerca di caminda, cu esey ta peligroso. 
Otro consideracion cu Corte a uza pa defini si decision ta 
mustra entre otro lo siguiente: 
“Tin un arrest di 22 di februari, 2002, cu ta menciona lo 
siguiente. Un persona cu perde un ser keri den un sucedido, 
no por haci un demanda pa compensacion basa riba tristesa 
cu nan ta sinti a causa di e fayecimento.” 
Solamente por haci un demanda si el a afecta psikicamente 
y mester proba esaki por medio di un rapport di psikiatra y 
cu mester menciona un malesa existente.” 


E decision di Corte Superior ta basa por completo riba e 
tempo cu a tuma pa e famia atende cu su denuncia pa daño 
y perhuicio pero unda den e ley aki, ta poni e periodo c’un 
mama of tata por tuma pa desahoga su tristesa di a perde 
un yiu practicamente den porta di nan cas. 
Tambe lo tabata na su luga cu tanto den casonan anterior cu 
a tuma luga relaciona cu e caso tristo aki como den e deci- 
sion cu Hof a tuma, di con ningun caminda a papia di un test 
di alcohol cu e oficial di polis aki segun “leynan existente” 
mester a ser someti na dje. 


Parce cu palabra di e chauffeur kende a bisa ta solamente 
dos drinks el a dal den POVA tabata suficiente pa mustra su 
inocencia pero aki ta bon pa mustra tambe den e caso aki 
cu a laga hopi cuestionamento atras lo siguiente: “Dolor di 
un mama y tata kendenan a perde nan yiu, hamas y nunca lo 
‘verjaar’ y ta algo cu Corte tambe mester a tuma na consid- 
eracion. 


ANALISIS 


Dolor di mama cu a perde yiu nunca lo “verjaar” 

P 
a aclaria cualkier duda den comunidad, 
Prome Minister Evelyn Wever-Croes a duna 
un splicacion breve, riba e tereno cu a ser 
otorga na St Regis pa por construi un hotel na 
Aruba. Prome Minister a splica cua 2016, tem- 
po cu sra Marisol Lopez-Tromp tabata minis- 
ter di infrastructura, el a cera un compromiso 


Gobierno actual no ta 
esun cu a duna St Regis 
Hotel tereno pa construi 
un hotel na Aruba 


cu St Regis, cu a indica di ta interesa pa construi un hotel na Aruba, con- 
sistiendo di 308 camber. 
Na 2017, ex minister di infrastructura, sr Otmar Oduber, mirando cu no 
por a elimina e acuerdo aki, a tuma e decision pa sinta na mesa cu St Regis 
pa purba re-negocia e acuerdo aki, pa reduci e suma di camber otorga. 
Despues di hopi negociacion, a logra yega na un acuerdo pa baha e cant- 
idad di camber na 200. Construccion pa cu e hotel aki, a inicia na 2019 y 
lo dura un par di aña prome cu e hotel por habri su portanan oficialmente. 


“E ta importante pa aclaria e dudanan aki den comunidad, y pa pueblo 
di Aruba ta bon informa di unda cierto decisionnan ta bin. E prioridad di 
Gabinete Wever-Croes ta pa traha na bienestar di pueblo, y pa comun- 
idad di Aruba ta altanto di tur desaroyo, cu e informacion corecto” Prome 
Minister a expresa. 


D 
iahuebs anochi pa 18:57 central di polis 
ta wordo informa di un caso na unda cu un 
persona lo mester a wordo maltrata pabao di 
Bushiribana. E persona maltrata lo ta den un 
di e trail cu ta wordo uza pa ciclistanan. 


Central ta despacha patruya di polis como 
tambe e helicopter di polis pa asina cuminsa 
cu un buskeda pa cu e persona. 


Despues di un rato e helicopter di polis ta 
localisa e persona hende homber. Ta guia e 
patruya pa por yega na sitio na unda e persona 
ta. Patruya ta encontra cu e persona hende 
homber y ta transporta e victima na altura 
di Matividiri pa asina personal di ambulance 
por a dun’e tratamento medico y despues ta 
transporte pa hospital. 


E prome informe ta cu segun e victima e lo 
a wordo maltrata pa 4 homber bisti full na 
preto y probablemente nan lo kier a cende na 
candela. 


Recherche a bay na e sitio como tambe polis 
tecnico pa asina cuminsa cu e investigacion. 


Cuerpo Policial ta haci un apelacion es cu sa 
algo of a wak algo yama e tiplijn di polis cu ta 
11141. Bo anonimidad lo keda garantisa. 


Homber maltrata na Bushiribana 

D 
espues di e pandemia mundial di Covid-19, Pais Aruba a logra metan- 
an di recuperacion y crecemento economico den 2023, danki na e exi- 
to den turismo. Economia a crece cu ‘double digits’ creando miles di cupo 
di empleo. 


“Locual nos no a logra ainda den 2023 ta pa e prosperidad aki yega den 
cada rincon di nos pais. Ainda tin famianan cu ta pasa den duro, cu mester 
traha dos, of hasta tres trabou, pa logra cubri e gastonan. Costo di bida 
a aumenta debi na e inflacion cu nos ta importa riba cada cos cu nos 
cumpra. 


Eseynan lo ta e prioridadnan pa aña 2024. Pa consolida e crecemento cu 
nos a conoce den 2023, pa duna e stabilidad cu nos mester den nos pais, 
den nos comercio, den nos hogarnan, pa asina e progreso y prosperidad 
por yega den hogar di cada ciudadano. Progreso y Prosperidad crea a 
base di inversion y innovacion. 


Prome Minister Evelyn Wever-Croes: 


Aña 2024: Aña di stabilidad y prosperidad 


Meta di Gabinete Wever-Croes II ta pa nos 
logra establece un isla cu un economia 
productivo y stabiel, un pais cu por paga su 
debenan y alabes inverti den su futuro, pa crea 
oportunidadnan pa nos futuro generacionnan 
realisa nan soñonan. Un isla cu un desaroyo 
sostenibel y husto, cu por brinda un calidad di 
bida cu salud, progreso y felicidad pa un y tur, 
specialmente pa esnan mas vulnerable. Un 
comunidad cu ta trata otro cu respet, cu toler- 
ancia y cu ta inclui tur hende den e progreso 
y prosperidad”, Prome Minister Evelyn Wever- 
Croes a expresa. 

Homber a haya golpi y a bay cu su auto riba prome dia di aña 
D 
ialuna, prome di januari, pa mas of menos 11’or y 40 di mainta, a 
manda patruya na un gym na Sero Colorado, caminda cu a agredi un 
homber y a bay cu su auto. 


Eynan, polis por a observa un homber benta abao y cu golpi na su brasanan, 
su cara y banda robes di su cara tabata hincha. 


E homber tabata keha di dolor na su lomba y na ambos pia. E homber a 
indica cu e yama E. y a declara na polis cu algun ora prome, E. hunto cu un 
colega di dje a celebra Aña Nobo riba beach na Sero Colorado. 


Dado momento E. a bisa su amigo cu e kier bay cas pasobra e tabata sintie 
cansa. El a subi su auto, un Mitsubishi Lancer colo blanco y a bay tra’i 
stuur. E colega a acerc’e y a bis’e cu e tabata burachi y por lo tanto, e no 
por stuur. 


El a sugeri cu dos amigo di dje, desconoci pa E. bay cu ne y pa nan stuur e 
auto. E. a bisa cu e no tabata burachi y cu e por stuur su auto e mes. Pero 
su colega a sigui insisti, asina E. a dicidi pa hacie caso. 


E. a sali for di su auto y a sinta patras. Un di e amigonan a sinta na stuur 
y e otro amigo a subi dilanti banda di pasahero. Nan a aleha cu e auto for 
di e beach. Poco rato despues, caminda cu tabatin manera un rotonde, e 
auto a para. Un SUV colo preto a para tras di e auto. 


Cuater homber desconoci p’e a sali for di e SUV. Un di nan a habri e porta 
caminda cu e tabata sinta y a saca E. for di e auto. E dos amigonan di 


e colega tambe a sali for di e auto. E dos 
amigonan di e colega y e cuater hombernan 
desconoci, a cuminsa agredie sin motibo. 


El a purba di defende su mes, ora cu diripiente 
el a sinti un golpi fuerte tas di su cabes cu a 
pone perde balans y a cay abao. 


N’e momento ey, e desconocinan a cuminsa 
propin’e cu scop na su curpa. Mientras cu e 
tabata benta abao, nan a kita su celular y su 
cartera. Despues e dos hombernan a subi su 
propio auto y e cuater desconocinan a subi e 
SUV y a bandona e sitio. 
A pone central na altura di e suceso. 


Auto horta haya 
kima na Bushiri 


R 
iba dia di aña nobo, pa 12’or y 15 di 
merdia, Central a manda un patruya na 
altura di Bushiri cerca di Office System, ca- 
minda cu un homber den un KIA Picanto 
bruin a acerca nan. 


El a señala e polisnan na un Mitsubishi 
Lancer colo blanco riba e caminda di tera 
net banda di e entrada di Bushiri, ainda 
cendi na candela y laga atras. 
Despues di a papia cu Central di Polis y 
patruya di San Nicolas, a takel e auto na 
ward’i polis den cuadro cu un investigacion 
adicional debi na joyriding. 
Na caminda p’e suceso, polis a topa cu un 
otro testigo, kende a informa cu el a mira 
cuater mucha homber sali for di e auto 
menciona y tabata na caminda pa Bushiri. 


Descripcion di e cuater mucha hombernan 
tabata cu dos tabata di colo cla y e otro 
dosnan tabata tiki mas scur y un di nan 
tabatin cabey gevlecht. A pone Central na 
altura di e informacion aki. 

B 


onbini n’e seccion nobo di Salud di AWEMainta: ‘E Caminda 


Pa Bienestar’. Nos ta hopi contento di por presenta na comu- 
nidad di Aruba e prome edicion di nos columna dedica completa- 
mente na salud, bienestar y un bida mas saludabel. 


Den e columna aki, nos lo ta enfocando riba informacion vital y 


educativo cu ta guia boso den e mundo di salud y bienestar. Cada 
siman, nos lo ta compartiendo topiconan varia manera alimenta- 
cion saludabel, actividad fisico, maneho di stress, salud mental y 
consehonan pa un bida mas saludabel y feliz. 


P’e prome edicion, nos lo ta tratando e tema di ‘Cuidando Nos 
Forma di Come Despues di Un Fin di Aña di Excesonan’, unda lo 
comparti consehonan y guianan practico pa recupera un rutina 
alimenticio saludabel despues di e celebracionnan di fin di aña. 


Nos ta hopi entusiasma pa uni cu boso den e caminda pa bien- 
estar y comparti e experiencia di crea un bida mas saludabel y 
pleno. Sperando cu e columna aki por ta un fuente valioso di 
inspiracion y informacion pa tur nos lectornan. 


Ban cuminsa! 


Na comienso di e aña nobo, hopi di nos ta sinti e impacto di e 
dianan festivo di fin di aña cu, sin duda, ta yena di excesonan 
den cuminda y bebida. Durante e celebracionnan festivo, nos ta 
‘indulge’ nos mes den platonan delicioso, dessertnan elabora, y 
bebidanan festivo. 


Aunke ta un periodo alegre y di festividad ta un reto pa nos bien- 
estar fisico y mental. 


Esaki por ta un bon momento pa reflexiona riba nos habitonan 
alimenticio. Hopi biaha, durante e dianan festivo, nos ta sali for di 
nos rutina normal y nos por perde e ekilibrio cu normalmente nos 
ta mantene den nos manera di come. 


Ta posibel cu nos a come mas cantidad cu custumber, escogiendo 
opcionnan menos saludabel, y hasta descuidando nos necesidad 
di actividad fisico. 


Pa restablece un balance saludabel, ta importante pone enfasis 
riba con pa cuida nos forma di come. Esaki no necesariamente 
mester ta un proceso drastico, sino mas bien un enfoke consci- 
ente y sostenibel. 


Siguientemente algun aspecto cu por considera, segun reco- 
mendacion di Dr. Jose Sprok, Ciruhano Vascular y Cardiovascular, 


Specialista den Salud Digital: 


1. Hidratacion constante: Despues di e excesonan di e dianan di 
fiesta, ta crucial pa 
restablece e balansa di awa den bo curpa. Bebe awa suficiente ta 
yuda elimina toxinanan y 


mehora e funcion di e organonan vital. 
2. Alimentacion balansa: Bay bek na un dieta balansa, cu ta 
inclui fruta, berdura y proteina 
magra. Baha consumo di cuminda procesa y sucu, dunando bo 
curpa e nutrientenan cu 


mester. 
3. Aumenta actividad fisico: Probecha e energia renoba di aña 
nobo pa incorpora 
actividad fisico den bo rutina. Por ta un caminata cortico, eher- 
cicio na cas of lesnan den 


gym; loke ta importante ta move bo curpa. 
4. Descanso: No subestima e poder di un bon descanso. Establece 
un rutina di 
soño regular pa permiti bo curpa recupera adecuadamente y 
refortalece bo sistema 
inmunologico. 


5. Controla stress: E dianan di celebracion por causa stress. 
Practica tecnicanan di 


relahacion manera meditacion, yoga of simplemente tuma un 
momento pa bo mes. 
Un bon balansa emocional ta contribui na bo salud en general. 
6. Examennan medico regular: Uza e comienso di aña pa 
programa testnan medico 
di rutina. Prevencion ta clave, y detecta problemanan di salud 
den un fase tempran por 


haci un gran diferencia. 
7. Limita consumo di alcohol y cafeina: Despues di e fiestanan, 
reduci consumo di alcohol y cafeina. Tur dos por afecta calidad 


di soño y hidratacion, asina ta modera nan pa mantene un bida 
mas saludabel. 


Na final, e periodo despues di e dianan festivo ta un oportunidad 
pa traha riba un version mas saludabel di nos mes. Reflexionando 
riba nos habitonan alimenticio y poniendo enfasis riba un forma 


di come consciente, por crea un base solido pa un bida mas salu- 
dabel y ekilibra. 


Danki pa boso sosten y participacion. Saludo y Salud den e prome 


edicion di ‘E Caminda Pa Bienestar’! 


S A L U D 
‘E Caminda Pa Bienestar’ 
‘E Caminda Pa Bienestar’ 

N 
os di partido Curpa kier a desea henter pueblo di Aru- 
ba un Feliz Aña 2024. Cu paz, amor y prosperidad reina 
den cada hogar. Laga nos mantene nos confiansa den Dios, 
paso 2024 lo bay ta un aña cu hopi reto su dilanti. E debe 
nacional a aumenta. Na aña 2001 e debe di pais Aruba ta- 
bata mas o menos 1 biyon florin y awe el a surpasa 6 biyon 
florin y mas tristo ta cu solamente 560 miyon florin a uza 
pa proyecto. Tur placa cu pais Aruba a ricibi cual ta mas cu 
24 biyon florin lo no tabata tin mester di fia placa pa ningun 
proyecto. Locual cu nos pueblo no mester perde sinembargo 
ta speransa. Nos fe lo yuda tene nos riba pia en espera di e 
cambio tan necesario. Penado lo no pena pa largo. Tur pro- 
ducto tin un fecha di caduca, asina tambe nos problemanan. 


Nos por a lesa den medionan di comunicacion cu Amsterdam 
Manor a gana un caso contra di gobierno encuanto e holo 
stinki cu ta sali di Bubaliplas. Un hotel cu pa mas cu 20 aña 
a lucha contra di gobierno pa mal maneho. Nos por mira cu 
gobierno tabata hopi dehado y no sa pa cuida nos unico pilar 
economico. Unda e prioridad di gobierno a keda? Gobierno 
ta gaba cu turismo ta bay bon, pero di otro banda no sa 
di cuida e galiña cu ta pone e webo di oro. Nos gobierno 
a malgasta mas cu 5 biyon florin y e mas tristo ta cu no ta 
mira unda e placa a bay. Un gobierno cu no tin control di su 
gastonan y cada bes ta bin cu mas medida. 


Un gobierno cu ta maneha finansa publico manera un bari 
sin bom. Hopi tristo ta cu gobierno ta bisa cu nos hendenan 
ta central y ta trata na yena nan wowo cu un miserabel 
aumento di pensioen, pero ta maltrata nos grandi y esnan 
cu no tin trabao. Nos grandinan mester paga pa nan propio 
remedinan y biba di un pensioen miserabel. Si tabata tin 
administracion di placa di pueblo lo nos grandinan lo por a 
hiba un bida digno despues di a contribui cu nos isla. Placa 
lo a yega pa a duna nos grandi un bon pensioen y nan lo no 
mester paga pa nan propio remedi. Tur placa cu pais Aruba 
a ricibi cual ta mas cu 24 biyon florin lo no tabata tin mester 
di fia placa pa ningun proyecto. Nos por papia aki di amor pa 


patria of ta traicion na bo isla!!!! Nos di partido Curpa ta kere 
cu mester sondea pa bin cu cambio den nos Constitucion pa 
asina pone e parlamentarionan responsabel pa ta tapa e mal 
maneho di gobierno manera cu tabata e caso Lee Tofanelli, 
Eagle LNG, 175 miyon dollar di CITGO. Tambe esnan cu ta 
den e diferente hunta di supervision cu mester controla e 
empresanan estatal di gobierno ta responsabel pa mal 
maneho den e empresanan aki. E ministernan mes lo laba 
man. A yega ora pa trece cambio pa asina salba nos Aruba 
dushi tera pa nos pueblo por biba den paz y trankilidad. 


Un gobierno cu un bon maneho lo trece e paz y trankilidad. 
Aruba mester cera su frontera pa asina nos no perde nos 
cultura y nos propiedadnan. Bendemento di nos propie- 
dadnan cu stranhero ta haci cu aki poco tempo yiunan di tera 
lo no tin cas mas. Mester bin un maneho dedica na promove 
agricultura y cria. Aruba no ta produci ningun cuminda y 
nos pueblo lo sinti e efecto aki sigur. Partido Curpa ta di 
opinion cu no por sigui importa trahadonan for di exterior 
paso nos infrastructura no por carg’e mas. Si sigui asina lo 
tin mas stranhero cu ta traha cu yiu di tera cu lo nifica cu un 
suma substancial di nan entrada lo bay pa yuda nan famia 
den exterior y no ta wordo inverti aki. Ta di lamenta cu nos 
gobernantenan NO tin Aruba na pecho. 


Nos sa cu e matrimonio di mesun sexo of geregistreerd part- 
nerschap a trece problema entre partido MEP y RAIZ. Parce 
cu no tin amor mas. E discusion a bay asina leu cu poco 
poco lo no ta bay tin comunicacion mas y esaki lo ta fin di e 
gobierno aki. Dios ta pone y ta kita gobierno y e tempo pa 
fin di e gobierno aki, ta acercando. 


E recesion mundial lo bay ta e cherry riba e bolo paso e lo 
pone un peso mas pisa riba nos gobierno. Banconan lo bay 
collapse y hendenan lo no por saca placa for di nan cuenta 
bancario. Dios su tempo ta perfecto y nos mester keda tene 
nos mirada riba Dios paso solamente Dios tin contesta pa 
nos problemanan. Partido Curpa ta e unico alternativa. 


Eric Ras(Curpa): 


Aña 2024 lo conoce retonan cu e gobierno 
mediocre actual no lo por soluciona 

D 
en un aña yena di momento memorabel, Major League 
Baseball (MLB) a ofrece emocion, sorpresa y historia 
conmovedor den 2023. Aki tin un resumen di e 10 miho mo- 
mentonan cu a mantene e fanaticonan na rand di nan stoel. 
1. E contract record di Shohei Ohtani 
Shohei Ohtani a domina e titularnan cu un temporada impre- 
sionante, marca pa un historico contract di 10 aña y 700 
miyon dollar cu Los Angeles Dodgers. E asombroso acuerdo 
sin precedente den historia di MLB, a consolida e impacto di 
Ohtani den y for di veld. 
2. E reglanan nobo ta impulsa robo di base 
E cambionan den e reglanan, cu ta inclui base mas grandi 
y restriccion den e hugadanan di seleccion, a provoca un 
aumento den robo di base. E temporada di 40 home run y 
70 robo di Ronald Acuña Jr. a converti den un trend, must- 
rando e impacto di e ahustenan n’e reglanan cu a facilita un 
coremento di base mas agresivo. 
3. Ohtani contra Trout den un thriller di CMB 
E Clasico Mundial di Baseball tabatin un regreso triunfal, cu 
a culmina cu un cara a cara digno di Hollywood entre Shohei 
Ohtani y Mike Trout. E sensacional slider di Ohtani a elimina 
Trout, sigurando e victoria p’e ekipo Hapones y preparando 
e escenario p’e extraordinario aña di Ohtani. 


4. E emotivo regreso di Liam Hendriks 
E cerado pa Chicago White Sox, Liam Hendriks, superando 
e limfoma non-Hodgkins, a haci un regreso conmovedor 
n’e monticulo. Su prome lansamento, un golpi di 96 mph, a 
simbolisa e triunfo riba e adversidad y a resona como un di 
e momentonan mas emotivo di e temporada. 
5. Protesta di e fanaticonan di Athletics p’e ekipo 
E fanaticonan di Oakland Athletics a protagonisa un poderoso 
contraprotesta, yenando e stadion cu mas di 27 mil siguido 


cu a insisti n’e propietario John Fisher pa “bende e ekipo”. A 
pesar di e posibel traslado di e ekipo pa Las Vegas, e fanati- 
conan a demostra un lealtad y un pasion inkebrantabel. 
6. Gira di despedida di Miguel Cabrera 
E leyenda di Detroit Tigers, Miguel Cabrera a despedi tur cu 
tin, cuminsando cu un gira final celebra den cada ciudad. E 
ilustre carera di e futuro miembro di e Salon di Fama, cu ta 
inclui un tripel corona y un victoria den e Serienan Mundial, 
a laga un marca indudabel den e deporte. 
7. E gran gasto di Rangers ta duna su fruta 
Den fun cambio di e tendencia di reconstruccion, Texas 
Rangers a inverti den hungado di elite, sigurando Corey 
Seager, Marcus Semien, Nathan Eovaldi y Jacob deGrom. E 
strategia di alto riesgo a duna su fruta cu e prome victoria 
di e frankicia den e Serie Mundial, destacando e impacto di 
gasto strategico. 
8. Temporada decepcionante pa Mets, Yankees y Padres 
A pesar di e importante gasto realisa pa New York Mets, 
New York Yankees y San Diego Padres, e tres ekiponan no a 
cumpli cu nan expectativa. E lesionnan, e disfuncion interno 
y e revelacionnan di final di temporada a pone di manifiesto 
e problemanan andando, lagando e siguidonan di e ekip- 
onan aki di nivel halto frustra. 
9. Victoria di Bryce Harper na NLDS 
Bryce Harper a probecha e victoria durante NLDS contra 
Braves despues di un comentario di “Attaboy, Harper!” di e 
shortstop di Braves, Orlando Arcia. E home runnan solitario 
y e tres caredanan di Harper a impulsa e victoria di Phillies, 
cambiando rumbo di un serie cu finalmente nan a gana. 
10. E heroismonan di Adolis Garcia den ALCS y World 
Series 
E outfielder di Texas Rangers, Adolis Garcia, a converti den 
un sensacion di e postemporada, cu actuacion decisivo 
den ALCS y World Series. E actuacion di Garcia como MVP 
di ALCS, marca pa cinco home run y 15 careda impulsa, 
a prepara e scenario p’e historico victoria di Rangers den 
Serie Mundial, convertiend’e den un figura fundamental di 
su triunfo. 


Den un aña yena di momento emocional den baseball, e 
momentonan aki a defini e panorama di MLB den 2023. 


Fuente: Yahoo Sports 


Di e megacontracto di Ohtani p’e victoria di Rangers den World Series 


Dies miho momento di MLB den 2023 

N 
a espera di Presidents Cup di 2024 na Royal Montreal 
Golf Club, ta specula riba e 24 hungadonan cu lo pasa 
p’e prestigioso evento, cu lo tuma luga na Merca cu e eki- 
po internacional. Cu e capitan Mericano Jim Furyk y e capi- 
tan internacional Mike Weir na cabes, e scenario ta prepara 
pa un emocionante encuentro dia 26 pa 29 di september na 
Quebec (Canada). 
Di parti di e ekipo Mericano, e number 1 di mundo Scottie 
Scheffler ta un candidato destaca, prepara pa lidera e ekipo. 
E lineup tambe por conta cu Xander Schauffele, Patrick 
Cantlay, Sam Burns, Justin Thomas y Max Homa, entre 
otro. Den e proceso di clasificacion lo participa e seis miho 
hungadonan di e clasificacion pa punto, cu ta otorga punto 
den funcion di nan rendimento den majors y otro evento di 
e Tour. Seis hungado scogi p’e capitan, lo completa e ekipo 
Mericano. 


E ekipo internacional, dirigi p’e prometedor Tom Kim di Zuid 
Korea, por inclui nomber notabel manera Min Woo Lee, 
Jason Day, Sunjae Im, Hideki Matsuyama y Ryan Fox. E crite- 


rionan di clasificacion p’e internacionalnan ta basa riba e 
seis prome hungadonan di e Clasificacion Mundial Oficial di 
Golf, cu seleccion adicional di e capitannan cu ta completa 
e lista. 


E evento aki ta sigui e edicion di 2022, marca pa un impor- 
tante rotacion debi n’e abandono di LIV Golf, loke a traha 
luga pa un sin fin di nobato. Sinembargo, ta spera cu, cu 
excepcion di lo imprevisto, e proximo cita ta menos agita. 


Mientras cu e hungadonan ta prepara p’e proceso di clasifi- 
cacion, e miradanan ta poni riba e promesanan manera 
Sahith Theegala y Wil Zalatoris p’e ekipo Mericano, mien- 
tras cu Ryo Hisatsune y Keita Nakajima ta cla pa representa 
Hapon den e lineup internacional. 
Aunke e proyeccionnan aki ta ofrece un idea di e posibel 
lineup, e entusiastanan di golf ta spera cu impaciencia e 
desaroyo di e temporada pa mira ken lo sigura un luga den 
e Presidents Cup ta spera. 
Fuente: Golf Channel 


Pronostico di lineup di Presidents Cup 2024 


Elite di golf ta prepara p’e bataya di Montreal 

D 
en un buelta inespera di acontecimento, Reina Margrethe 
II di Dinamarca a anuncia su abdicacion despues di un 
impresionante reinado di 52 aña. E anuncio, realisa duran- 
te su discurso di Aña Nobo, a revela su decision di bando- 
na e funcion dia 14 di januari, ora cu e cumpli 52 aña desde 
su ascenso n’e trono. E reinado lo pasa pa su yiu homber, e 
prins heredero Frederik. 
E reina, cu lo conserva e titulo di Su Mahestad, tin planea 
un operacion na su lomba na februari como catalisado 
pa reevalua su posicion. Den su discurso desde e Palacio 
di Christian IX na Amalienborg, el a expresa cu a yega e 
momento di pasa e responsabilidad na e siguiente genera- 
cion debi n’e creciente desafionan y e inevitabilidad di embe- 
hecimento. 


E prome minister Danes, Mette Frederiksen, a gradici e Reina 
su dedicacion a lo largo di henter su bida y a reconoce su 
gran influencia na Dinamarca, e Islanan Feroe y Groenlandia. 


Cu e transicion, e prins heredero Frederik lo subi trono y 
e prinses heredero Mary, un ex-ehecutivo di benta naci na 
Australia, lo converti den Reina Consorte. 


E biahe di Mary desde Tasmania te n’e realesa Danes a 
cautiva tur curason, culminando cu su casamento cu e 


prins heredero Frederik na 2004. Cu e abdicacion di Reina 
Margrethe, Mary lo converti den e prome reina Australiano 
di e historia di Dinamarca. 


E anuncio sorpresivo a interumpi brevemente e celebra- 
cionnan di Aña Nobo na Dinamarca, lantando reflexion riba 
e duradero legado di Reina Margrethe y e acontecimento 
straño di e abdicacion di un monarca Danes. E decision ta 
den cuadro di e esfuersonan di e reina pa racionalisa e famia 
real, garantisando un transicion suave p’e prins heredero 
Frederik. 


Mary, conoci pa su elegancia y su compromiso cu e causanan 
social a traves di Fundacion Mary, tabata un figura impor- 
tante na Dinamarca. Ta spera cu e coronacion di e pareha 
real cautiva e publico mundial, marcando un momento 
historico p’e monarkia Danes. 


E abdicacion ta refleha e enfoke pragmatico di e reina, cual 
obhetivo ta presenta un famia real cu ta ofrece un bon rela- 
cion calidad-prijs y ta dirigi pa figura popular. E transicion 
ta un momento conmovedor pa Dinamarca, cu ta simbolisa 
e inicio di un era nobo bao di e reinado di e prins heredero 
Frederik y e reina consorte Mary. 
Fuente: The Guardian y CNN 


Su yiu homber Frederik lo ta su sucesor 


Reina Margrethe II di Dinamarca ta 
sorprende e pais cu anuncio di su abdicacion 

M 
exico y Venezuela a anuncia conhuntamente e reanu- 
dacion di e vuelonan di repatriacion di e migrantenan 
Venezolano na Mexico como parti di un esfuerso regional pa 
confronta e aumento di e migracion pa Merca. E decision ta 
tuma luga como consecuencia di aproximadamente 10 mil 
migrante diario n’e frontera entre Merca y Mexico, hopi di 
nan en busca di asilo. Un parti significativo di e migrantenan 
aki, incluyendo miles den un caravana reciente, ta di origen 
Venezolano. 
E vuelonan di repatriacion, cu a cuminsa den cuadro di un 
acuerdo cera durante un cumbre regional cu a tuma luga 
na Mexico na october, kier confronta e actual crisis migra- 
torio. E secretario di Relacion Exterior di Mexico a confirma 
e comienso di e repatriacionnan cu vuelo tanto riba diabi- 
erna como diasabra, poniendo enfasis riba e necesidad pa 
reforsa e cooperacion den materia migratorio. Fuera di esey, 
ambos pais tin planea pa implementa programa social y 
laboral pa duna sosten n’e repatriadonan pa Venezuela. 


E esfuerso aki di colaboracion ta subraya e compromiso di 
Mexico y Venezuela pa atende e causanan structural cu ta 


contribui n’e migracion iregular den e region, na momento 
cu ta boga pa un enfoke humanitario pa maneha e fluho di 
migrante. E gobiernonan ta expresa nan dedicacion pa haya 
solucion n’e reto migratorio a traves di iniciativa conhunto. 
E gobierno di Mexico a destaca su vuelo anterior di repa- 
triacion realisa dia 20 di januari, caminda cu 110 persona 
a participa. Mientrastanto, autoridad Venezolano a informa 
cu 207 Venezolano a regresa Caracas den un di e ultimo 
vuelonan, enfatisando e naturalesa boluntario di e regres- 
onan aki den cuadro di un programa cu a cuminsa na 
2018 p’e gobierno di presidente Nicolas Maduro pa trece e 
Venezolanonan impacta p’e crisis economico y politico di e 
pais, di buelta. 


Mientras cu e migracion ta sigui aumenta, e administracion 
Biden a insisti n’e nacionnan Latino Americano pa maneha 
e movemento di migrante bay nort. E secretario di Estado 
Mericano, Anthony Blinken y otro funcionario a bishita reci- 
entemente Ciudad de Mexico pa trata e situacion cu e pres- 
idente Mexicano, Andres Manuel Lopez Obrador. Lopez 
Obrador a mustra di ta dispuesto pa colabora, pero a pidi 
un aumento di e ayudo Mericano n’e desaroyo p’e paisnan di 
origen di e migrantenan y un reconsideracion di e sancionnan 
riba Cuba y Venezuela como parti di e solucion. 
E intercambio diplomatico aki ta pone di manifiesto e comple- 
hidad di atende e retonan migratorio y e factornan inter- 
conecta cu ta influencia den e cooperacion regional riba e 
materia aki. 


Fuente: ABC 


Mexico y Venezuela ta reanuda vuelo di 
repatriacion memey di escalacion migratorio 

D 
en un hazaña sin precedente p’e 
clasico Tetris di NES, un hungado 
di 13 aña, conoci como Blue Scuti, a 
alcansa e nivel 157, drentando den e 
notorio “death screen” y remodelando 
e panorama di Tetris. 


E monumental logro aki, logra despues 
di un actuacion di 40 minuut y 1.511 
liña, ta reta e limitenan percibi di e 
wega, lantando debate den e comu- 
nidad di Tetris si e version NES final- 
mente a wordo “venci.” 
Tetris di NES, lansa na final di e decada 
di 80, ta ocupa un luga special den 
historia di video games y ta sigui ta 
un punto di referencia den e wega 
competitivo, vooral den e Campeonato 
Mundial di Tetris Clasico. 


E notabel logro di Blue Scuti ta bay mas 
leu di e glitching di e colo di e blokinan. 
E fenomeno aki, reconoci p’e comun- 
idad, ta añadi un capa extra di reto, ya 
cu combinacion determina di colo ta 
haci cu e blokinan ta casi invisibel den 
un momento determina di e wega. 
E concepto di “death screen” di Tetris 
a evoluciona a lo largo di e añanan y 
den un principio a kere cu lo tabata 
riba e nivel 29. Sinembargo, na 2011, 
e hungado Thor Ackerlund a kibra e 
nocion aki door di alcansa nivel 30, 
uzando un tecnica yama “hypertap- 
ping”, cu a consisti di golpia e comando 
rapidamente pa supera e velocidad 
incorpora den e wega. 


Innovacion despues, manera e strategia 
“rodante” 
desaroya 
p’e 
hungado 
Cheez, a hiba e recordnan mas leu di e 
nivel 100, remodelando e panorama di 


e Campeonato Mundial di Tetris. 
E logro di Blue Scuti ta laga nos reflex- 
iona riba e legado perdurabel di Tetris 
di NES y e hungadonan cu constante- 
mente ta redefini nan limite. 


Aunke e debatenan ta persisti riba si e 
wega ta realmente “supera”, e estado 
di falta di contesta cu ta bay mas leu 
di nivel 157 ta marca un logro sin 


precedente, loke ta haci cu algun ta 
considera como un forma di supera e 
wega. 


Mientras cu e discusionnan den e comu- 
nidad di Tetris ta continua, e nomber 
di Blue Scuti a keda graba den historia 
di Tetris, demostrando e perdurabel 
atractivo di e wega iconico aki. 
Fuente [GameRant] 


A alcansa un logro den Tetris 


Hungado di 13 aña a bati record den e version NES 

E 
ultimo dia pa paga impuesto di vehiculo di motor di aña 2024 
ta 31 di januari 2024. Aki ta sigui mas informacion. 


Plach’i number 
Departamento di Impuesto lo no bay otorga plachi di number 
nobo pa aña 2024. Pues tur automobilista lo keda uza e plachinan 
cora cu blanco di aña 2020 den aña 2024. 


Tarifa di impuesto 
E tarifa di impuesto di vehiculo di motor di aña 2024 ta keda 
igual cu e tarifa di aña 2023; pues no tin cambio di tarifa. 
Contribuyentenan cu no ta corda e suma di impuesto cu e mester 
paga, por consulta e comprobante di registracion di e vehiculo di 
motor, cu el a ricibi di Departamento di Impuesto ora el a registra 
su vehiculo. 


Costo di e plachinan 
E contribuyentenan existente no tin mester di paga e costo di e 
plachinan, debi cu no tin plachi nobo pa aña 2024. E contribuy- 
entenan nobo cu a caba di registra un auto y cu mester un 
number nobo, si mester paga e costo di e plachinan. E costo di 
e plachinan pa aña 2024 ta Afl.14,- pa e plachinan grandi y Afl. 
10,- pa e plachinan chikito. Pa brommer e plachi ta costa Afl. 10. 


Haci pago 
Por haci e pago di impuesto na oficina principal na Camacuri, MFA 
Noord, MFA Paradera, MFA Santa Cruz, MFA Savaneta y tambe na 
e oficina na San Nicolas situa den e edificio di Postkantoor San 
Nicolas. 
Pa esnan cu ta haci pago na cualkier oficina di Departamento di 
Impuesto, mester tene cuenta cu por paga unicamente cu debit 
card. Solamente e personanan no-comerciante di edad 60+ y 
esnan cu ta ricibi onderstand por paga nan impuesto cu cash na 
Camacuri. Ta importante pa tene na cuenta cu no ta posibel pa 
paga e impuesto di aña 2024, si no a paga e impuesto di e aña 
2023 completamente. 


Areglo di pago 
E contribuyentenan cu tin debe di “motorrijtuigbelasting” di 
añanan te cu 2022 por haya un areglo di pago. E procedura ta 
igual cu ora ta cera areglo di pago pa otro tipo di impuesto. Pues 
mester tuma contacto cu e funcionario asigna na e contribuy- 
ente, pa asina por start e procedura. 
Ta importante pa tuma nota cu no ta posibel pa haya areglo di 
pago pa “motorrijtuigbelasting” di aña 2023. 


Pago online via banco 
Ta recomendabel pa haci pago online via banco uzando e metodo 


di Bill Payment den cual di un manera facil por yena e informa- 
cion rekeri. Via Bill Payment transaccionnan di pagonan online 
via Aruba Bank, Banco di Caribe of Caribbean Mercantile Bank 
ta pasa den e sistema di Departamento di Impuesto den un dia. 
Pagonan haci via otro banco ta tarda por lo menos 5 dia di trabou 
pa registra den e administracion di Departamento di Impuesto. 
Pa contribuyentenan cu no ta haci uzo di Bill Payment, ta reco- 
mendabel pa duna un descripcion detaya pa asina Departamento 
di Impuesto por registra e pago corectamente. E contribuyente 
ta duna e siguiente informacion: persoonsnummer-periodo- 
number di plachi. Por ehempel: 50001234- 2023-A92345. 


Den caso cu tin debe habri di e añanan anterior, e pago lo wordo 
procesa riba esakinan prome y e restante riba e impuesto di aña 
2023. Si e contribuyente ta bay paga mas cu 1 number via banco, 
e mester haci un transaccion di pago separa pa cada plachi di 
number. No ta posibel pa paga un solo suma den un solo trans- 
accion, debi cu esaki lo trece tardansa ora di procesa y aloca e 
pago. 


Pidi recibo di pago online 
Tur contribuyente cu haci pago via banco, por pidi e recibo 
di Departamento di Impuesto online via e link: https://www. 
impuesto.aw/uw-digitale-formulieren-snel-en-gemakkelijk- 
online-invullen-en-verzenden Despues ta scoge e opcion: 
Aanvraag kwitantie motorrijtuigbelasting. Departamento di 
Impuesto lo manda e recibo pa e contribuyente via e-mail. 


Boet pa incumplimento 
Pagonan cu drenta despues di dia 31 di januari 2024 ta laat. 
Pagonan haci riba 31 di januari 2023 depues di e “cut-off time” 
di banco lo pasa pa e siguiente dia y ta wordo considera laat. Pa 
e “cut-off time” di cada banco por consulta e website di e banco. 
Den e caso cu un contribuyente ta laat, e lo tin cu paga tambe e 
boet pa incumplimento. E suma di e boet ta 50% di e suma cu no 
a wordo paga. 


Ehempel: Impuesto pa aña Afl. 300 
Impuesto pa mita aña Afl. 150 


Si acaso no haci pago di e mita aña di Afl. 150 prome cu dia 31 
di januari 2024, e boet pa incumplimento lo ta Afl. 75. Den e caso 
aki e cliente su debe pa e prome mita di aña 2024 lo ta Afl. 225 
(150+75). 
Departamento di Impuesto ta recomenda pa haci e pago di 
impuesto mas lihe posibel y no warda te na ultimo momento. Pa 
mas informacion por consulta https://www.impuesto.aw/motor- 
rijtuigbelasting-betalen 


E ultimo dia pa paga impuesto di 
vehiculo di motor ta 31 di januari 2024 


No tin cambio den e tarifa di impuesto 

N 
a Guardian Group Fatum, nos ta kere den crea momen- 
tonan extraordinario. Guardian Group Fatum ta orguyo- 
so sponsor di Aruba su Carnaval 70 y ta contento pa anun- 
cia nan campaña pa e temporada festivo cultural aki: ‘Going 
the XMile for you!’. Un campaña carga cu sorpresa pa en- 
grandece e celebracion hunto cu comunidad. 


Cu e campaña ‘XMile’, Guardian Group Fatum ta enfatisa su 
compromiso pa bay e extra mile pa su clientenan, pa comu- 
nidad y pa Aruba su herencia cultural vibrante. E nomber ta 
papia pa su mes y ta subraya e compania su dedicacion pa 
surpasa expectativa y haci un impacto positivo y duradero. 
Como sponsor principal di Aruba su evento cultural di mas 
grandi, Guardian Group Fatum su meta ta pa aporta mas na 
e experiencia carnavalesco pa tur hende. 


P’esey Guardian Group Fatum ta orguyoso di tambe por ta 
sponsor principal di e grupo: Dushi Carnival Group. Pa haci e 
experiencia di Carnaval 70 aun mas special, nos clientenan 
carnavalistanan y comunidad completo, keda pendiente pa 
varios sorpresa via nos social media. 


“Carnaval di Aruba ta mas cu un evento; e ta nos celebracion 
cultural di mas grandi. Como un empresa cu hopi amor pa 


Aruba, nos ta entusiasma pa bay e extra mile pa nos clien- 
tenan, e isla y nos Carnaval. Nos kier expresa nos gratitud na 
e comunidad cu a sostene nos durante añanan. Nos campaña 
‘XMile’ ta nos manera di duna bek y mustra nos compromiso 
na Aruba y nos hendenan.” - di acuerdo cu: Michelle de Groot 
di Guardian Group Fatum. 


Guardian Group Fatum ta invita tur hende pa join e cele- 
bracion di Aruba su carnaval 70. Sigui nos social media 
pa tur update y wak pa bo ta prepara pa sorpresanan cu 
lo haci bo experencia di carnaval realmente inolvidabel. 
Paso Guardian Group Fatum ta bay e XMile pa ABO! 


Guardian Group Fatum ta bay e Extra Mile 


Celebrando Aruba Carnaval 70 


Diabierna, 5 Januari 2024 
COMUNIDAD 
18 
AWEMainta 


R 
iba diabierna 29 di december, Minister Mad- 
uro di Cultura a pasa bishita e evento ‘Ata un 
Dande Pabo’ na Rotonde di Paradera. Ta pa di 4 
biaha cu sr. Luigi Rasmijn ta organisa e evento 
pa asina trece e dushi ambiente di Fin di Aña den 
e districto di Paradera. 


Tabata tin presentacion di varios grupo musical, 
entre nan, Alma Folklorico, Sodo y Cuero, Sonido 
di Antaño y Caha di Orgel nos herencia. Bunita 
tabata pa por a mira y scucha sr. Joe Hieroms toca 
Dande riba su steelband. Varios cantante tambe 
a presenta nan Dande, cual a trece e publico 
den e dushi ambiente net prome cu e Festival di 
Dande Adulto tuma luga na Club Caiquetio. 


Minister Maduro di Cultura ta felicita sr. Luigi 
Rasmijn y su team cu a percura pa decora e 
rotonde di Paradera cu luz y tambe pa organisa 
e evento bunita aki pa e Pueblo di Paradera por 
a disfruta di nos tradicion y e ambiente dushi di 
Fin di Aña. 


Minister Maduro di Cultura a pasa bishita e evento 


‘Ata un Dande Pabo’ na Rotonde di Paradera 

D 
iahuebs dia 28 di decem- 
ber ultimo Minister di Cul- 
tura tabata presente na Cen- 
tro di Bario Tanki Lender pa 
felicita y gradici tur e par- 
ticipantenan di e Festival In- 
fantil y Hubenil di Dande or- 
ganisa pa Comision Promove 
Cultura. Un total di 13 partici- 
pante den 3 categoria di edad, 
a subi tarima pa deleita e pu- 
blico cu e musica di Dande cu 
ta nos folklore y tradicion di 
Fin di Aña. 


Cada un di nan a duna un 
bunita presentacion, a canta e 
Dande cu hopi pasion y tabata 
un ganado riba nan mes. 
Sinembargo den cada cate- 
goria a brinda un premio pa 
esun cu a resalta mas. Rey di 
Dande 7 pa 9 aña ta Jaymerson 
Kelly, Reina di Dande 10 pa 12 
aña ta Lizziene Webb y Reina 
di Dande 13 pa 17 aña ta 
Stephany Quandt. 


Minister Maduro tabata tin e 
honor e placer di por a corona 
tur e ganadonan y felicita 
nan pa nan bunita aporte na 
Cultura di nos Pais. E manda- 
tario ta gradici tur e agru- 
pacionnan cu a compaña e 
hobennan. Palabra di gratitud 
tambe ta bay pa Comision 
Promove Cultura, Comision 
Celebracion Dianan Nacional, 
Setar y tur instancia y persona 
cu ta aporta pa asina por 
organisa e festival di Dande 
Infantil y Hubenil cu ta brinda 
nos hobennan y Pueblo en 
general e oportunidad pa nos 
biba nos Cultura di Fin di Aña. 
Masha danki y Ay Nobe! 


Minister Maduro ta felicita tur participante y 
ganadonan di e Festival Infantil y Hubenil di Dande 


Masha danki pa biba nos Cultura di Fin di Aña 

O 
ra nos nabega door di e paginanan di historia di dia 5 di 
januari, nos a topa cu acontecimento significativo y in- 
dividuo notabel cu a laga marca indudabel atras den e tapijt 
di tempo. 


E construccion di e Golden Gate Bridge (1933) 
Riba un dia manera awe 1933, a cuminsa cu e construccion 
di e brug emblematico di Golden Gate na San Francisco. E 
brug colgante aki, famoso pa su impresionante ubicacion y 
cu den su dianan tabata e brug principal mas largo di mundo, 
ta un testimonio di e briyantes di ingenieria y ta sigui ta un 
simbolo di grandesa di e ciudad. 


Umberto Eco (1932-2016) 
Dentro di dos dia lo tuma luga e aniversario di e nacemento 
di e escritor y critico literario Italiano Umberto Eco, naci 
dia 5 di januari 1932 na Alessandria, Italia. Reconoci pa su 
aportenan intelectual, e obranan literario di Eco, entre nan 
“In the name of the Rose”, a laga un marca duradero den 
mundo di literatura. 
Mas acontecimento di dia 5 di januari 
1975: A fayece na Lisboa, Eusebio, legendario futbolista 
Portugues, lagando un legado imborabel den mundo di 
futbol. 


2005: A anuncia e descu- 
brimento di e planeta 
enano Eris, un curpa 
celeste cu a reconfigura 
nos comprension di e 
sistema solar. 


1998: Daniel Arap Moi a huramenta como presidente di Kenia 
pa di cinco mandato consecutivo, marcando un momento 
significativo den historia politico Africano. 


1973: Bruce Springsteen, musica Mericano, ta publica su 
prome album “Greetings from Asbury Park, N.J.”, cu a marca 
e comienso di un carera legendario. 


1953: E influyente obra di Samuel Beckett, “Waiting for 
Godot”, ta wordo representa pa prome biaha na Paris, cauti- 
vando e publico cu su temanan actual. 


1946: Diane Keaton, e versatil actriz y director Mericano, 
conoci pa su extravagante papelnan comico y su conoce- 
mento dramatico, a nace. 


1931: Alvin Ailey Jr., bailarin y coreografo Mericano, cu lo a 
laga un marca inkebrantabel den mundo di danza, a nace. 


1931: Anton Drexler a funda e Partido Obrero Aleman, 
cu despues lo a converti den e Partido nazi, na Munich, 
Alemania. 


1925: Nellie Taylor Ross ta asumi cargo di e prome gober- 
nador di Merca, un momento pionero den politica Mericano. 


1919: Anton Drexler ta funda na Munich e Partido Obrero 
Aleman, cu lo ta base p’e Partido Nazi. 


1914: Henry Ford, e magnate Mericano di auto, a introduci 
cambio revolucionario den su empresa, aumentando salario 
y reduciendo e oranan di trabao despues di e exito di Model 
T. 


1863: Konstantin Stanislavsky, actor, director y productor 
Ruso, cu a revoluciona e interpretacion cu e metodo 
Stanislavsky, a nace. 


Door di reflexiona riba e echonan historico aki y e figu- 
ranan influyente naci riba e dia aki, nos ta drenta den e rico 
panorama di historia y logro humano. 


5 J A N U A R I 
A w e d en H i s t ori a 
A w e d en H i s t ori a 

S 
iman pasa diabierna anochi Minister Maduro tabata presen- 
te na Club Caiquetio pa presencia e Festival di Dande Adulto 
2023. 


E mandatario ta gradici tur agrupacion y cantante cu a forma 
parti di e 51 Edicion di Festival aki na vispera di Aña Nobo y e 
resultado ta lo siguiente: 


Rey di Dande, Jonathan Croes, Segundo luga Jair Boekhoudt y 
Tercer luga Robert Maduro Junior. 


Reina di Dande, Raquel Lampe, Segundo luga Pricella Quandt y 
Tercer luga Mary Jane Vrolijk. 


Categoria Tipico, Ganado “Mi Tera”, Tipico Stimami, Segundo 
luga “Casibari”, Tipico Pegasaya y Tercer luga “Pilar”, Tipico 
Colegio Arubano. 


Categoria Propio Composicion e cancion ganado a resulta “Shon 
Polis”, presenta pa Alma Folklorico. 


Minister Maduro tabata tin e placer di corona nos Rey di Dande 
2023, Jonathan Croes y nos Reina di Dande 2023, Raquel Lampe. 
Un danki na Fundacion Cultural di Festivalnan Folclorico, Unoca, 
CCDN, Setar y tur instancia y persona cu a aporta pa asina por 
organisa e festival di Dande Adulto 2023. 


Tambe danki na e Pueblo en general pa biba nos Cultura di Fin di 
Aña. Pabien na tur participante y ganadonan. 


[ Mas potret na siguiente pagina ] 


Minister di Cultura Xiomara Maduro ta felicita tur 
participante y ganadonan di festival dande adulto 2023 

WILLEMSTAD - Wardacosta, Polis y otro autori- 
dadnan competente lo bay haci controlnan riba lama 
y na nos costanan diadomingo 7 di januari durante e 
Fuikdag 2024. Meta di e controlnan aki ta pa garan- 
tisa cu personanan ta mantene nan mes na e medi- 
danan cu Gobierno di Corsou a stipula pa e dia aki, 
y pa mantene ordo publico. Wardacosta ta informa 
doñonan di botonan di placer, ‘charterboats’ y seadoo 
pa tene cuenta cu e medidanan cu ta valido riba e dia 
aki. 


Abase di e medidanan; no ta permiti benta di alcohol 
durante Fuikdag, no ta duna permit pa musica publico 
riba vlot of pódum, tur boto cu ta participa na e evento 
mester tin nan documentonan valido di nabegacion. 
Tambe mester tin suficiente vèst di salbabida abordo 
conforme e cantidad permiti di pasahero, ademas 
artefactonan apropia di señal y fluit mester t’ey na 
bordo. Lo tin control riba tur e rekisitonan aki di boto 
dor di ‘Haven en Veiligheid Inspectie’ y Wardacosta. 
Ademas Servicio di Bombero lo efectua control pa loke 
ta cendemento di candela abordo di boto pa prepara- 
cion di BBQ. Despues di 5’or di atardi no ta permiti pa 
sigui toca muziek y despues di 5’ or di atardi lo bay 
tin controlnan na bahianan pa evita aglomeracionnan 
na playa. 


No ta permiti e asunto di hiba y trece hende, cu 
otro palabra hende cu tin nan propio boto so 
por yega Fuikbaai. E medida aki ta necesario pa 
motibo cu hendenan cu tuma ‘cabe’y boto’ ta keda 
pega na Fuikbaai sin por yega Caracasbaai mas. 
Consecuentemente nan ta purba cana via tereno 
priva di Santa Barbara pa yega Ciudad. Tur esaki 
unicamente ta contribui na mas caos y como tal no 
ta keda tolera. 


Tur boto cu ta bin di otro pais y bin bishita Corsou 
ta obliga di pasa inmigracion y Duana pa ‘klaar in’. 
Wardacosta, Cuerpo Policial y demas autoridadnan 
competente y encarga cu mantencion di ordo publico 
lo atende debidamente contra tur esnan cu no tene 
nan mes na e medidanan menciona. 
Autoridadnan cu lo ta presente pa còntrolá durante 
Fuikdag y duna asistencia riba e dia aki ta, Wardacosta, 
Cuerpo Policial, ‘Haven en Veiligheid Inspectie’, 
Brandweer, Duana, Santa Barbara Security, Rode 
Kruis, Fundacion Cuido Ambulance Corsou y Citro. 


Wardacosta, Cuerpo Policial y otro autoridadnan 
competente cu controlnan durante Fuikdag 

LO bo warda den pas perfecto, esun cu su pensamento 
ta permanece den Bo, pasobra e ta confia den bo. Confia 
den Señor pa semper, pasobra den Dios e Señor nos tin un 
Baranca eterno (Isaias 26:3-4). 
Pasobra Dios no a duna nos un spirito di temor, sino di 
poder, y di amor y di sano huicio (2 Timoteo 1;7). 


E mente di hende ta planea su caminda, ma Señor ta dirigi 
su pasonan (Proverbionan 16:9). 
Ta masha importante ora nos ta confia Dios den tur cos, 
y riba tur cos, pasobra asina nos por yega na e mente cu 
Cristo Hesus kier pa nos tin, pasobra asina Dios por guia 
nos pasonan. 
Nos confiansa den Dios ta fortifica nos bida spiritual, 
pasobra for di eynan tur nos relacion cu Dios, ta crece y 
nos por declara su palabra cu confiansa den nos bida, y 
den bida di otronan. 


Hende no por biba cu duda den Dios, pasobra esnan cu no 
ta kere den Dios ta bira juguete di satanas, pasobra nan no 
tin stabilidad den nan bida, nan tin falta di fe, pasobra nan 
no tin confiansa den Dios. 


E enemigo ta contento ora e topa hende asina pasobra e 
por haci cu nan manera e kier, p’esey ta hopi importante 
pa un persona cu ta den un situacion asina ey, habri su 
curason y invita Cristo Hesus bin biba den dje, y asina 
drenta un relacion serio cu Dios, caminda e enemigo 
mester distancia su mes. 


Actualmente rond mundo nos ta mira con e confiansa den 
ciencia y tecnologia ta aumenta, hende kier imita Dios, 
pero esey no ta bira posibel si no tin confiansa den Dios. 
Ora nos tin confiansa den Dios, nos por drumi trankil 
anochi, sabiendo cu Dios ta cu nos y cu nada lo pasa cu 
nos. 


Ta masha peligroso ora duda ta domina curason di hende, 
pasobra sin fe ta imposibel agrada Dios. 
Duda no ta laga hende avansa spiritualmente, y hasta den 
trabao diario duda ta stroba trabao, pasobra bo no por 
tuma un decision corecto ora bo ta duda. 


Y duda no ta bini di Dios, Dios ta exigi confiansa den tur 
locual cu nos ta haci. Pasobra nos Dios ta Todopoderoso, 
e por tur cos p’esey nos mester confia den Dios, y duna tur 
Gloria y honor na Dios. 


Pablo a bisa; No cu mi a alcansa esaki caba, of cu mi a bira 
perfecto caba, ma mi ta haci tur esfuerso pa mi por gara e 
loke pa cual mi tambe a wordo gara door di Cristo Hesus. 
Rumannan mi no ta pretende cu mi mes a gare caba : ma 
un cos mi ta haci : lubidando locual ta keda atras y aspi- 
rando na loke ta dilanti, mi ta haci tur esfuerso pa alcansa 
e meta, pa haya e premio di e yamada celestial di Dios den 
Cristo Hesus (Filipensenan 3:12-14). 


Esnan cu no tin pleno confiansa den Dios, no por avansa 
na e nivel cu Dios tin pa nan bida, pasobra mas confiansa 
nos tin mas grandi e ministerio pa cual nos a wordo yama 
lo crece, pasobra nos no por uza Su nomber si nos no tin 
confiansa den Su poder. 


Pedro y Juan a uza e nomber di Cristo Hesus y un paral- 
itico a lanta y cana, pasobra nan a realisa cu e confiansa 
den nomber di Hesus tin mas balor cu oro y plata. 
Tur esey ta demostra na nos cu ora nos kere y pone nos 
confiansa den Cristo Hesus cosnan grandi lo sosode. 
Pasobra pa Dios nada lo ta imposibel. 


Fortaleza pa Famia 


Sinceramente, Pastor Marcel Balootje 


Confiansa den Dios ta stabilisa nos bida 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Marcelino Ras 
“Lindo” 
*02-01-1942 - †03-01-2024 


Acto di entiero lo wordo anuncia despues. 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Marie Anite 
Duverne Gelin 


Nomber di su: 
Yuinan: 
Oramene Duverne 
Solene Duverne 
Mireille Duverne 
Rith Altidor duverne 
Juddith Pollinis Duverne 
Tillaire duverne 
Nancy Duverne 
Anise Duverne 


nietonan y nietanan: 
Marie jolia Constant Louis Marie Elizabeth 
Constant Louis João Oscar Constant Louis Loreta 
Remfort Marie Rose Mirtha Frederic Constant 
Saint Fritznelson Remfort Islande Remfort Feronde 
Frederic Fredlina Remfort Renaldo Pollinis. Jaurest 
Constant Wilmina Britus luckson daphne Luna 
Daphne Licknor Daphne Jamesson Britus Vickson 
britus 


Ruman: 
Bezina gelin 


Bisanieto/a nan: 
Gelin Pollinis 
Exante Louis/Cindy duverne 
Feronde Frederic 
Elize Solens / Saintily Duvenre. 
Esther Solens / dave Delano. 
Federech Britus 
Zahir Britus / Daphca Delano. 
Daria britus 
Riddhi Britus 


Oportunidad pa condolencia: Aurora Funeral 
Home di 7:00 pa 9:00 di anochi, Diabierna 05 di 
januari 2024 


Ta invita pa e acto di entiero lo tuma lugar 
Diasabra 6 di januari 2024 na Aurora Funeral 
Home di 2:00 pa 4:00 di atardi, despues lo sali pa 
Santana Sabana Basora. 


Nos disculpa si den nos tristeza nos por a lubida 
un of otro famia. 


Despues di entiero nos no por ricibi bishita di 
condolencia na cas. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Robert Dijkhoff 
“Etto” 
*25-11-1957 - †03-01-2024 


Acto di entiero lo wordo anuncia despues. 


Lagrima y flor por seca, su 
recuerdonan y tur loke 
El a haci pa nos lo keda graba pa 
semper 
den nos mente y curason. 
“Cerca Dios mi alma ta na paz 
Di djE mi salbacion ta bini” 
Salmo 62: 1 


Cu inmenso tristesa na nos curason, 
nos ta participa fayecimento di: 


Zenovia 
Morillo-Werleman 


Acto di entiero lo wordo anuncia 
despues. 

Pa medio di esaki nos kier a gradici tur esnan 
cu na un manera of otro a duna nos sosten y 
brinda nos consuelo durante e tempo dificil cu e 
fayecimento y entiero di nos defunto stima: 


Alberto Penja 


Un danki di curason na tur famia, amigo-, 
bisiña- y conocirnan cu a compaña nos durante 
e entiero y tur cu a manda flor, krans, whatsapp, 
mensahe riba Facebook, email y a haci yamada 
telefonico. 


Boso muestra di atencion ta hopi aprecia y di 
gran consuelo pa nos. 


Danki na Aurora Funeral Home pa nan bon 
servicio, en especial na Ruwlin. 
Na sr. Sixto Vrolijk di pastorie. 


Na e persona pa su bunita cancionan durante 
entiero y na Pastor Jairo pa su bunita palabranan 
durante e respons. 


Danki na su ayudantenan, su bisiñanan y na tur 
cu a bishita y yuda tira bista pa nos PapaBeto 
stima. 


Na mes momento nos ta invita boso pa asisti na 
un Santo Sacrificio di Misa pa descanso di nos 
defunto stima cu lo tuma lugar 


Diabierna 5 januari 2024 pa 7’or anochi na Misa 
Inmaculada Concepcion na Santa Cruz. 


Gradicimento 


Pa medio di esaki nos kier a gradici tur esnan cu 
di un manera of otro a mustra atencion durante 
malesa, cuido y despedida di nos defunto stima: 


Mario Tromp 
Mihor conosi como: “Chomai” of “Mai” 


Un danki special ta bai pa Dr. Waterloo, Dr. 
De Kort y tur verpleegster di piso 4 HOH. 


Tambe un danki di curason na 
German y Reynaldo Geerman, su 
ayudantenan personal, como tambe na 
Betesda Home Care. 


Un danki na un y tur cu a manda carchi, 
flor, whatsapp, email y a hasi yamada 
telefonico. Boso muestra di atencion tabata 
un 
gran consuelo pa nos. 


Un danki na diacono sr. Theo Zievinger 
pa su bunita palabranan durante acto di 
despedida. 


Famia a cumpli cu e ultimo 
deseonan di nos defunto. 


Un danki tambe na staff y personal di Aurora 
Funeral Home pa e bon servicio. 


Cu hopi tristesa pero agradecido pa loke e la 
nifica pa nos, nos ta participa fayecimiento di 
nos mama, suegra, wela y bisawela 


Augustina (Tina) 
Solagnier-Ras 
*28 Augustus 1930 - †1 Januari 2024 


Na nomber di su: 
Esposo: 
†Raymundo (Ray) Solagnier 


Yiunan: 
†Glenda y Claudio Quant-Solagnier 
Leny y Peter Hanse-Solagnier 
Hubert y Paula Solagnier-Velez 
†Jozef y Magaly Solagnier-Leonardo 
Rene y Mary Solagnier-Bermudez 
†Andre Solagnier 
Marcel y Jo-Ann Solagnier-Every 


Nieto(a)nan: 
Carlynn y Rayon, Charlize y Elvis, Carl y Endy, 
Tim y Sharissa, Digna y Tijmen, 
Percy, Hubert y Biki, Bryan y Silvie, Samantha y 
Borja, Jason, Leonard y Joanne, Yvathia, 
Jean Claude y Sherrylusha, Regine, 
Jeandre, Kevin, Elaine, 
Kayla y Nathan 


Rumannan y Cuňanan: 
†Betty y †Willem Croes-Ras 
†Nini y †Efrain Valdez-Ras 
†Juan y †Frida Ras 
†Betto y †Emilia Kock 
†Prudencio y †Reina de Cuba 
†Olivia Solagnier 
†Thomas y †Trees Solagnier-Smit 
†Maria Solagnier 
†Roque y †Helen Solagnier-Marugg 
†Esteban y Carmen Solagnier-Maduro 
Felipe (Maiky) y Cecilia Solagnier-Duarte 
Candy Solagnier 
†Betty Solagnier 
Un gradicimento inmenso na Dr. Singh- 
Tewarie, y na ayundantenan Arelis, Osiris, 
Veronica y Beatrix. 


Bisanieto y bisanietanan, sobrino y 
sobrinanan, bisiňanan, y tur amigonan di cas. 


Demas famia y conocirnan: 
Solagnier, Ras, Croes, Valdez, Kock, De 
Cuba, Smit, Marugg, Duarte, Maduro, Quant, 
Hanse, Velez, Leonardo, Bermudez, Giraldo, 
Zuidhoek, Every. 


Ta invita pa acto di entiero cual lo tuma lugar 
Januari 8, 2024 for di 2:00PM pa 4:00PM na 
Aurora Funeral Home y despues pa Santana 
na Sabana Basora. 


Nos disculpa si den nos tristeza nos por a 
lubida un of otro famia. 


Nos ta lamenta cu despues di entiero nos no 
por ricibi bishita di condolencia na cas. 


Lagrima y flor por seca, su recuerdonan y tur loke 
El a haci pa nos lo keda graba pa semper 
den nos mente y curason. “Cerca Dios mi alma ta na 
paz. Di djE mi salbacion ta bini” - Salmo 62: 1 


Cu inmenso tristesa na nos curason, nos ta participa 
fayecimento di: 


Señora Francisca 
Gregoria Koolman 
Miho conoci como: Fanchi 
* 15 di februari 1954 † 29 di december 2023 


Na nomber di su: 
Casa: Haime Anthony Croes 


Yiu: Lorio Rudolf “Ru” Koolman y Melissa Ras 


Nieta y pret’i wowo: Khaelany Koolman 


Mayornan: Francisco “Chico” y 
† Otilia “Titichi” Koolman-Krosendijk 


Suegra(o)nan: Elsa Croes 
Johnny y Varida Ras-Winterdaal 


Rumannan: Silvia y Sixto Krosendijk y famia 
Juan Francisco Koolman y Vera Filiciana y famia 
Francisco Victor “Toy” Koolman y Angie Kock y famia 
Filomena y Rudolph “Rudy” Filiciana-Koolman y famia 
Otilio “Tico” Koolman y Marieta Kock y famia 
Rudulfo “Rudy” y Norma Koolman-Angela y famia 
Ludmila “Milly” Koolman y Judesca Holsman 


Swa- y cuñanan: Mayra y Ronny Croes-Croes y famia 
Michael y Tina Croes-Albertsz y famia 


Subrina(o)nan: Silvienne y Juan Valdéz y famia, Joselyn 
Koolman y Gregory Lejuez y famia, Roderick Koolman 
y famia, Reangelo y Marylaine Koolman y famia, 
Reghinald Koolman y famia, Anaika Silva, Reugene Kock 
y Gilianne Kelly, Ryan Koolman y Jaysy Lampe, Rudley 
Filiciana y Shurline Trimon y famia, Ronwayne Filiciana y 
famia, Raynedrick Koolman, Raydrick Koolman y Ichiel 
Monart, Rayderick Koolman y Daniela Arbelaez-Cano, 
Ruthmayra Koolman y famia, Richinel Koolman y Sharra 
Chung y famia, Marielle y Alexia Croes, Mitchell y Nina 
Croes 


Tanta- y omonan: Nercisio “Bibichi” Krosendijk y famia 
Teresita “Tele” Koolman y famia 
Jacobo “Coco” y Alicia Krosendijk y famia 
Regina “Ina” Krosendijk 
Marianita Croes y famia 
Aloysius Koolman y famia 


Ihanan di bautismo: Felix Rojas, Jasmin Koolman, Joselyn 
Koolman, Marielle Croes 


Amigonan di cas: Anthony y Desi Irausquin y famia, 
Michael y June de Cuba y famia, Margot y Edwin Chirino 
y famia, Inchi Martinez y Wim Lippelt, Rosa Hernandez y 
famia, Idania Larrubia y famia, Sonia Arrindell y famia na 
Merca , Vivian Wever y famia na Merca 


Don de Veer, Davienne de Kort y ex-coleganan di Bon 
Bini Cargo. Amigonan di Rancho Bello Amanecer, di 
mundo di Dragrace di Aruba, Corsou y Merca, Shotaz 
Bolas Team, di grupo di oracion di San Hudas y Birgen 
di Guadalupe y demas amigo cu ta mucho hopi pa 
menciona. 


Prima- y primonan, comer- y compernan, amistadnan 
y demas famia; Koolman, Croes, Krosendijk, Krozendijk, 
Filiciana, Kock, Angela, Ras, Winterdaal, Holsman, 
Albertsz, Geerman, Hernandez, Valdéz, Gomez, Tromp, 
Kelly, Rivera, Trimon, Monart, Arbelaez-Cano, Chung, 
Irausquin, Jacobs, Lawrence, Silva, Lejuez, Lampe, 
Martinez y demas famia ta invita tur amigo, bisiña y 
conoci pa asisti na e acto di entiero cual lo tuma luga 
diamars 9 di januari 2024, for di 2pm pa 4pm na Misa 
Catolico Inmaculata Concepcion na Santa Cruz y 
despues pa santana Catolico na Santa Cruz. 


Acto di condolencia lo ta dialuna 8 di januari 2024 di 
7pm pa 9pm na Aurora Funeral Home. 
Nos kier a pidi disculpa pa si nos por a lubida un of otro 
famia den nos tristesa. Despues di entiero no ta ricibi 
bishita na cas. 


Diabierna, 5 Januari 2024 
OBITUARIO 
28 
AWEMainta 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Francisca 
Sanchez-Farro 
*01-04-1939 - †27-12-2023 


Na nomber di su: 
Casa: 
Jaime Sanchez 


Yiunan: 
Ernesto Erasmus 
Ursula y Patrick Figaroa-Abbath 
Claudia y Sandro Boekhoudt-Abbath 
Astrid y Sherren Ortela-Abbath 
Edison Sanchez 


Nieto(a)nan: 
Jessica Abbath y Igmar Luidens, Judaiska Bautisma 
y Martin Reiziger, Jerswin Bautisma y Daniela Garcia, 
Sean Boekhoudt y Genesis Vizhco, Denzell Boekhoudt 
y Maria Panneflek, Athena Boekhoudt, Sherriene 
Ortela, Shaw, Shanti, Samara, Savion Sanchez 


Bisanieto(a)nan: 
Zia Luidens, Jaycen y Justin Reiziger, Judiella y Jershué 
Bautisma, Nova Koppelaar 


Rumannan: 
†Marianita y Ovito Gomes-Farro 
Catrien y †Hyacinto Franken-Farro 
Rosalinda y †Sonny Austin-Farro 
Higinio y Felomena Farro-Ras 
Ramon Farro 
Juan y Theresita Farro-Kelly 
Casilda y Shon rey Statia-Farro 
Alberto y Maida Farro-Daflaar 
Sobrino(a)nan: 
Iris y Bruno Croes-Gomez y famia, Edwin y Magda 
Gomes-Merida y famia, Elvira y Anibal Janga-Franken 
y famia, Ruby Franken, Mirella y Nelson Pernia- 
Franken, Martin y Jesenia Farro-Arends, Mireille Farro 
y yiunan, Marlon Farro, Magalie y Cherrel Winklaar- 
Farro, Joselito Farro y Shayenne Davelaar, Eric Farro, 
Stanley y Desiree Statia-Constancia y famia, Monique 
y Jeffrey Geferts-Statia y yiu, Sendy y Michella Farro- 
Maduro y yiunan, Lumaiska y Jamil Werleman-Farro y 
yiu, Derrick Farro y Ysatis Kelly y yiunan 


Tata di su yiunan: 
Pedrito Erasmus 
Lorenzo Abbath 


Amiganan di cas: 
Eva Sneek 
Flora 


Ayudante pa hopi aña: Soraya 


Demas famia: Farro, Tromp, Figaroa, Frank, Kelly, 
Wolff, Boekhoudt, Erasmus, Ortela, Sanchez, Abbath, 
Luidens, Reiziger, Bautisma, Garcia, Vizhco, Panneflek, 
Jansen, Gomes, Franken, Austin, Ras, Kelly, Statia, 
Daflaar, Croes, Janga, Pernia, Arends, Winklaar, 
Davelaar, Constancia, Geferts, maduro, Werleman, 
Sneek 


Oportunidad pa condolencia: Aurora Funeral Home di 
7:00 pa 9:00 di anochi, diahuebs 4 di januari 2024 


Ta invita pa e acto di entiero lo tuma lugar diabierna 
5 di januari 2024 na misa Santa Anna di 2:00 pa 4:00 di 
atardi, despues lo sali pa Santana catolico na Noord. 


Nos disculpa si den nos tristeza nos por a lubida un of 
otro famia. 


Despues di entiero nos no por ricibi bishita di 
condolencia na cas. 


Nos ta anuncia fayecimento di 


Frans Maas van Drie 


Aruba 8 september 1940 - Aruba 2 januari 2024 


Onderwijsman in hart en nieren. 
Educacion pa un y tur tabata su meta. 


Na nomber di su: 
Sra. Anneke van Drie-Rooimans 


Yiunan y nietonan: 
Maas y Regine 
Frans y Silke 
Thomas 


Aric y Lisa 
Marleen 
Jesper 


Mescos cu yiu: 
Judella y Peter 
Soraya 
Anna 
David 


Ayudantenan: 
Maritza 
Norelis 
Maria 


Ta invita pa e acto di condolencia: 
Diasabra 6 di Januari di 09:00 or pa 10:15 am na 
Royal Funeral Home. 
Acto di cremacion lo tuma lugar den seno familiar. 


Enbes di flor of krans un donacion pa Hospice 
Atardi lo ta altamente aprecia. 


“Mi yudansa a bin di Señor Dios 
cu a traha Shelo y Tera”. 


Cu dolor na nos curason pero conforme cu 
boluntad di Dios, nos ta anuncia fayecimiento di 


Sra. Vda. Invencion de 
la Cruz Tromp-Kock 
mihor conoci como Enfie y Oma. 
* 3 mei 1932 – † 29 december 2023 


Na nomber di su: 
Esposo: 
† Marciano Tromp 
Yiunan stima: 
Roland y Mona Tromp-Kelly 
Mirla Tromp 


Nietonan y nieta stima: 
Rodney Tromp 
Melissa Tromp y Gino Lacle 
Jahir Tromp y Maria Zambrano 
Mayornan: 
† Placido y † Barbara Kock- v/d Linde 
Rumannan: 
† Maria (Mai) Kock y famia 
Sra. Vda. Rina Werleman-Kock y † Rosimbo 
(Chimbo) Werleman y famia 
† Sra. Rinolfa (Nolfa) Alzamora-Kock y † Pepe 
Alzamora y famia 
† Placido (Doe) Kock y Sra. Vda. Canisia 
Kock-Ruiz y famia 
† Isidro (Chito) Kock y Sra. Vda. Gloria Kock- 
Salazar y famia 
Sra. Vda. Elda Tromp-Kock y † Silo Tromp y 
famia 
Sr. Ronnie y Rulfia Kock-Werleman y famia 
Swa y Cuña: 
Maria Maxima Angela-Tromp y famia 
Raymundo Wouter y famia 


Bisinja: 
Sra. Vda. Mirna (Mimi) Maduro – Robert & 
famia 


Ta invita tur sobrino– y sobrinanan, primo- y 
primanan, ihanan, comer y compernan, 
amigo- y amiganan di cas, amistadnan di 
Club Kibrahacha y Curason di Savaneta, ex- 
coleganan di Aruba Trading y Eva Boutique, 
y demas conocirnan na Aruba, Hulanda, y 
Venezuela. 
Demas famia: 
Tromp, Kock, v/d Linde, Kelly, Banfield, Paula, 
Wouter, Ridderstap, Granadillo, Franken, 
Angela, Maduro, Wever, Werleman, Salazar, 
Hoevertsz, y Navas. 


Acto di despedida lo tuma lugar diabierna, 
5 januari 2024 di 1.00 – 3.30 pm na Aurora 
Funeral Aruba, Cumana 76. 


Nos ta lamenta cu despues di entierro nos no 
por ricibi bishita di condolencia na cas. 
Nos discupla si den nos tristesa nos por a 
lubida un of otro persona. 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Conforme cu boluntad di Dios, nos ta anuncia 
fayecimento cristianamente di: 


Reginaldo 
Leopoldo Rosaria 
Mihor conoci como:” Chayo of Rosario” 
*23-07-1946 †01-01-2024 


Na nomber di su: 
Casa: Angela Zapata 


Tur su rumannan, famia, subrino(a)nan, primo(a)nan, 
swa y cuñanan: Rosaria, Cruz Zapata, Lacle, Dake, 
Erasmus, Vizcaino, Diaz, Toppenberg, Lesire, Thiel, Nuñez, 
Fajardo, Dash, Larez, Cranston, Bermudez, Rosel, Pietersz, 
Geerman, Albertus. 


Acto di despedida lo tuma lugar: Dialuna 8 di Januari 
2024 na Aurora Funeral Home di 9.00 am – 11.00 am. 
Cremashon lo tuma lugar den seno familiar. 


Lamentablemente despues di despedida nos no por 
tuma bishita di condolencia mas na cas y tambe nos 
disculpa si den nos tristeza nos por a lubida di un of mas 
famia. 


Diabierna, 5 Januari 2024 
AWEMainta 
OBITUARIO 
29 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Elia Dubero 
*05-08-1930 - †02-01-2024 


Acto di entiero lo wordo anuncia despues. 


“Dios ta amor... y amor ta Dios, 
maske mi no ta na e mundo aki, 
tur dia lo mi ta banda 
di boso Curazon, mi por stens di loke Señor ta hasi” 
Salmo 33 


Nos ta anuncia fayecimento di: 


Frida Chirino-Lourens 
“Mama Frida” 
*27-11-1938 †02-01-2024 


Acto di entiero lo wordo anuncia despues. 


Nos ta anuncia fayecimento di: 


Paula Sharine 
Samuels-Zijlstra 
*02-07-1960 – †01-01-2024 


Na nomber di su: 
Esposo: 
Joost Samuels 


Rumannan: 
Angelique Zijlstra 
Johan Sjiem Fat 
Paul Sjiem Fat 
Kenny Sjiem Fat 


Sobrino(a)nan: 
Vito Carlo y famia 
Guido Carlo y famia 


Omonan: 
Paricio Centeno 
Luis Centeno 


Swa y cuñanan: 
Frans en Ine Claassens-Samuels 


Primo y primanan: 
Zijlstra, Sjiem Fat, Centeno 


Amigo y amiganan: 
Annemieke Dijkhout, Sabrina in ’t Veld, Carina 
Troost 


Manera famia: 
Jacqueline Croes-Oduber, Tico, Samantha y 
Amanda y Elizabeth Sinisterra. 


Colleganan di trabao: Lorena, Donna y Beonnie 


Ta tuma despedida den seno familiar y amigonan 
serca diasabra 6 di Januari 2024 di 9 pa 11 am na 
aurora funeral home. 


Despensa nos si den nos tristeza nos por a lubida 
un of otro persona 


“Mi tin Dios pa wardador pues mi’n tin falta di 
nada. Den cunucu di yerba berde e ta ponemi 
sosega. E ta hibami na awa tranquil, 
pa mi bolbe haña forza.” 
Salmo 23 


Cu dolor inmenso na nos curazon 
pero conforme cu boluntad di Dios nos ta 
anuncia fayecimento di nos querido: 


Randerick 
Ramsey de Cuba 
*20-03-1993 †29-12-2023 


Nomber di su Mayornan: 
Tata: Ramsey A. de Cuba 
Mama: Mirela M. de Cuba- Croes 


Rumannan: 
Michelline M. de Cuba y Giandrick Lacle 
Quillion R. de Cuba 


Su Prometida: 
Victoria I. de Kort 


Subrino: Quióndrick Kiano Laclé 


Welanan y welonan: 
Medarda (Aida) y Mario Kelly 
† Falconario R. de Cuba y + Regina M. de 
Cuba-de Kort 


Tantanan y Omonan: 
Marcia Croes y Edmond Geerman 
Edward Croes y Nathy Rusveldt 
Olinda y Reynaldo Rasmijn-de Cuba 
Mariska y Miguel Tromp-de Cuba 
David y Maritza de Cuba-Goeloe 
† Stanley y Maria-Eugenia de Cuba-Santis 


Ihanan: 
Quióndrick Kiano Laclé 
Ammy Andrea Hernandez-Pastor 


Madrina y padrino: 
Swinda Haayen 
Edward O. Croes 
Gilbert Figaroa 


Primonan y primanan y tur demas famia: 
de Cuba ,Croes , Laclé, Kelly , Rasmijn, Tromp, 
Faro, Engelhardt, Hernandez Pastor, Geerman, 
Ras, Werleman , Rusveldt, Sabbagh -Severin 
, de Kort, Goeloe, Santis, Figaroa, Haayen , 
Wever, Rodriguez, Maduro, Hernandez, Dirksz, 
Angela, Ruiz, y demas Famianan , Tur Colega 
nan di trabou di Airport, Tur su amigonan di 
Ibero American high school, Tur Amigonan y 
Amiganan y tur su Conocirnan. 
Mihor amigo cas: Eleuterio Koolman. 


Acto di entiero y despedida lo tuma luga 
diasabra 6 di januari 2024 entrante 2or di 
merdia pa 4or di atardi na Misa Sagrado 
Curason na Savaneta, despues lo sigi pa 
Santana na Savaneta. 


Nos ta pidi disculpa si den nos tristesa nos por a 
lubida algun familiar of conoci. 


Nos ta lamenta cu despues di entiero nos no 
por acepta bishita di condolencia na cas. 


Gradicimento y Invitation 
Henry Mario Bruin 


“Mi no a muri, ta pesey mi no a bisa AYO. Mi djies 
a habri mi halanan y bula bay serca mi Creador. 
Boso cu a keda atras, no sinti tristesa. Keda 
recordami cu hopi Amor y laga Alegria ta e forsa 
cu lo laga mi biba pa semper serca bo.” 


25 maart 1954 – 27 December 2023 
Mario 


Nos kier gradici tur famia, 
amigo of amiganan, bisiñanan, conocirnan cu 
a demostra nan cariño y a duna nan atencion 
durante e dianan dificil aki. 


Nos kier a gradici di curason Tabacal Freezone, 
Transimex Freezone, Organisashon Caballista 
Arubano, Staff y Personal di Royal y 
Aurora Funeral Home sr. Anthony Latham, Ernst & 
Young Aruba, Aruba Marriott Resorts, Caribbean 
Mercantile Bank, Aruba Ocean Villas, Famia 
Morón, Famia Mansur y tur ruman, sobrino y 
sobrina famia Bruin cu a support nos di un manera 
of otro den e dianan aki. 


Tur e personanan cu a haci jamada, 
pasa na cas, manda mensahenan via medianan 
social, esnan cu manda flor, krans y tur esnan cu 
a viaha pa bini assisti na acto di entiero di nos 
defunto stima ‘Mario’. 


Alavez nos ta invita tur famia, bisiña, amigo y 
conocirnan pa compaña nos pa 3 Santo Sacrificio 
di Misa cual lo tuma luga Diawebs 4 di Januari pa 
7’or di anochi, Diabierna 5 di januari, pa 7’or di 
anochi y diadomingo 7 di januari pa 5:30 atardi, 
na Misa Santa Filomena Paradera. 


Boso presencia lo ta altamente aprecia. 


Jeanette, Tahnee, Johan, Mark, 
Mariah y Anton Bruin. 


